Ο δραπέτης της Σιέρα

Ο δραπέτης της Σιέρρα (Αγγλικός τίτλος High Sierra) είναι μια ταινία φιλμ νουάρ παραγωγής 1941 σε σκηνοθεσία Ράουλ Γουόλς. Η ταινία βασίζεται στο ομώνυμο μυθιστόρημα του Γ.Ρ. Μπαρνέτ, ο οποίος συμμετείχε και στη συγγραφή του σεναρίου σε συνεργασία με το σκηνοθέτη Τζον Χιούστον. Πρωταγωνιστές της ταινίας είναι ο Χάμφρεϊ Μπόγκαρτ και η Άιντα Λουπίνο. Το φιλμ που αποτελεί την πρώτη ταινία του Χάμφρεϊ Μπόγκαρτ σε πρωταγωνιστικό ρόλο, σφράγισε την αρχή της συνεργασίας του με τον Τζον Χίουστον. Η ταινία φημίζεται για την τελική καταδίωξη του γκάνγκστερ Ρόυ Ερλ, τον οποίο υποδύεται ο Χάμφρεϊ Μπόγκαρτ, στην οροσειρά της Σιέρρα Νεβάδα.

 Ένας γκάνγκστερ αρχηγός μεγάλης σπέιρας, ο Μπιγκ Μακ οργανώνει μια μεγάλη ληστεία στο καζίνο τουριστικού θέρετρου της Καλιφόρνιας και θέλει τον μόλις αποφυλακισμένο Ρόι Ερλ (Χάμφρεϊ Μπόγκαρτ) για εκτελεστικό όργανο. Ο Ρόι φτάνει σε μια κατασκήνωση κοντά στην οροσειρά της Σιέρρα Νεβάδα για να συναντήσει τους βοηθούς του τον Λούις Μεντόζα (Κόρνελ Γουάλντ), τον Ρεντ (Άρθουρ Κένεντι) και τον Μπέιμπ (Άλαν Κέρτις). Ο Μπέιμπ έχει φέρει μαζί του και μια πρώην τραγουδίστρια σε νάιτ κλαμπ την Μαρί (Άιντα Λουπίνο), η οποία ερωτεύεται τον Ρόι, αλλά εκείνος είναι ήδη μαγεμένος από την ομορφιά μιας έφηβης, της Βέλμα (Τζόαν Λέσλι), που έχει αναπηρία στο δεξί της πόδι και την οποία γνώρισε τυχαία στο δρόμο. Έτσι ο Ρόι, οι συνεργάτες του η Μαρί κι ένα σκυλί, ο Παρντ, που θεωρείται από πολλούς γρουσούζικο βάζουν μπρος για το μεγάλο κόλπο. Ο Πολ Μιούνι γνωστός για τις γκανγκστερικές ταινίες "Ο σημαδεμένος" (Scarface, 1932) του Χάουαρντ Χοκς και "Είμαι Ένας Δραπέτης από μια Αλυσίδα Συμμοριών (I Am a Fugitive from a Chain Gang, 1932) του Μέρβιν Λερόυ, ήταν η πρώτη επιλογή για το ρόλο για το ρόλο του γκάνγκστερ Ρόυ Ερλ. Ο Μιούνι δεν ήταν ικανοποιημένος από το σενάριο του Τζον Χιούστον (μελλοντικού σκηνοθέτη της ταινίας "Το γεράκι της Μάλτας" ) και γι´αυτό το λόγο κλήθηκαν να βοηθήσουν τον Χιούστον, ο συγγραφέας του βιβλίου στο οποίο βασίζεται η ταινία, Γ.Ρ. Μπαρνέτ μαζί με τον παραγωγό Χαλ Ουόλις. Ο ηθοποιός Τζορτζ Ραφτ γνωστός για τη συμμετοχή του σε γκανγκστερικές ταινίες, κατά τη δεκαετία του 30, ήταν η δεύτερη επιλογή. Ο Ραφτ όπως συνέβη και λίγο αργότερα την ίδια χρονιά με την ταινία "Το γεράκι της Μάλτας" (The Maltese Falcon) στην οποία ήταν πρώτη επιλογή, απέρριψε το ρόλο. Ο Χάμφρεϊ Μπόγκαρτ κατάφερε να ελιχθεί κερδίζοντας το ρόλο, ο οποίος αποτελεί τον πρώτο πρωταγωνιστικό του ρόλο. Ο Μπόγκαρτ ανήκε στη Warner από το 1936, μετά την ολοκλήρωση της πρώτης ταινίας όπου έκανε τον γκάνγκστερ "Το απολιθωμένο δάσος" (The Petrified Forest) κι από τότε η εταιρία του ανέθετε δευτερεύοντες ρόλους σε ταινίες του Τζέιμς Κάγκνεϊ ή της Μπέτι Ντέιβις. Αυτή η ταινία και "Το γεράκι της Μάλτας" που προβλήθηκε λίγο αργότερα την ίδια χρονιά έκαναν επιτέλους τον Μπόγκαρτ πρώτο όνομα κι ακολούθησαν κι άλλες επιτυχημένες ταινίες. Παρόλο που το όνομα της Άιντα Λουπίνο αναγράφεται πάνω από του Μπόγκαρτ στους τίτλους έναρξης, ο Μπόγκαρτ είναι ο πρωταγωνιστής της ταινίας, απλά ο Τζακ Γουόρνερ πίστευε ότι η Λουπίνο, μεγαλύτερο όνομα από τον Μπόγκαρτ εκείνη την εποχή, θα προσείλκυε περισσότερο κόσμο. Ο σκύλος Παρντ, που φέρνει ατυχία στον Ρόυ ήταν σκύλος του Μπόγκαρτ. Όσον αφορά το χαρακτήρα του Ρόυ, η ταινία δείχνει ότι ακόμα κι ένας εγκληματίας μπορεί να έχει ευαισθησίες, η ευαισθησία του χαρακτήρα του Μπόγκαρτ είναι εμφανής σε κάθε σκηνή της ταινίας κι ο ήρωας παρά τα εγκλήματα του γίνεται συμπαθής στο θεατή. Το μυθιστόρημα του Μπουρνέτ διασκευάστηκε άλλες δυο φορές για τη μεγάλη οθόνη. Πρώτη επανεκτέλεση ήταν εκείνη του 1949 με τίτλο Ματωμένοι βράχοι (Colorado Territory) και με πρωταγωνιστές τους Τζόελ Μακ Κρία και Βιρτζίνια Μάγιο ενώ η δεύτερη ήταν του 1955 με τίτλο Πέθανα χίλιες φορές (I Died A Thousand Times) με πρωταγωνιστές τους Τζακ Πάλανς και Σέλλεϊ Γουίντερς. "Ο δραπέτης της Σιέρρα" στο imdb "Ο δραπέτης της Σιέρρα" στο cine.gr